Pertge militar?
Charta da lectur or da la California

Tschel di ha mailà mes figliol or da ses servetsch militar. Gea, el ha mailà – il militar vegn adina pli modern. Nus da noss temp avevan anc da marschar. Ina giada eran nus chaminads cun tut la mondura e tar temperaturas sco en Grönlanda sur il Pass da l’Alvra.

Mia dunna di adina: “Men, Men, smetta cun quella litania. Quai has gia raquintà milli giadas!” 
Basta, mes figliol ha mailà a mai or da ses servetsch militar: “Char padrin Men, pertge stoss jau far servetsch militar? Dà a mai ina buna raschun pertge! Nagin n`è enfin uss stà bun da declerar quai en ina moda e maniera cuntenta. Di a mai pertge! Chars salids da tes figliol Severin.”

Jau hai natiralmain respundì immediat: “Char Severin. La Svizra dovra il militar. T’imaginescha ch’in bel di attatga l’Austria la Svizra. E lura? Chars salids da Tes padrin Men.”

Ina emna suenter ha el dumandà anc ina giada tras ils cabels electronics: “Pertge stoss jau far servetsch militar? Schüssel, Haider e cumpagnia han da far avunda per sasez. Ed a la fin dals quints è gea la Svizra stà l’emprim pajais che aveva envidà quella regenza nair-blaua per in inscunter. Na, l’Austria – malgrà ch’ella ha ad in Haider – n’attatga a nagin! Perquai anc ina giada: pertge ha jau da far servetsch militar? Chars salids da tes figliol Severin.”

Jau hai dalunga mussà il mail a mia dunna e quella ha ditg: “Severin n’è betg crudà sin il chau!”

Jau hai alura mailà enavos: “Char Severin. L’Austria sco smanatscha è forsa stà in tup exempel. La Svizra savess dentant vegnir l’unfrenda dad acts terroristics. Sche ils Arabs mettan in di ina bumba en la staziun da tren da Guarda (Severin è da Guarda) alura ès ti era cuntent, sche ti has il militar. Salids Men.”

Severin ha respundì: “Ils Arabs vulan l’aua da Scuol e betg la staziun da Guarda! Salids Severin.”

Jau hai scrit: “Quai cun la bumba è forsa puspè stà in tup exempel. Però t’imaginescha che l’En inundescha in bel di la vischnanca da Lavin. Lura ès ti er cuntent, sche il militar...Salids Men.”

Severin ha respundi: "Per quellas situaziuns avain nus il “Katastrophenhilfekorps” da la Svizra ed ils pumpiers. Jau na giess segir betg en unifurma a gidar a quels da Lavin. Anc ina giada, pin Men - pertge hai jau da far servetsch militar? Ina unica buna raschun. Salids S."

Ina damaun hai jau ditg a mia dunna: "Quel Severin è anc ina creppa dira!" Alura hai jau mailà: "Char Severin. Il militar è qua per che Ogi n'è betg dischoccupà. Ed ussa smetta da far dumondas uschè tuppas! Chars salids Tes padrin Men."

Dal rest: Prest pli gugent ir a la Scuntrada che da stuair entrar en l'armada!

Cun chars salids Voss Men Caduff